**Φιλοσοφία-Σκοπιμότητα του Προγράμματος**

Τις τελευταίες δεκαετίες και ειδικότερα, τα τελευταία χρόνια γίνεται ιδιαίτερος λόγος για τα ανθρώπινα δικαιώματα και καταβάλλονται σημαντικές προσπάθειες σε ποικίλα επίπεδα και σε παγκόσμιο επίπεδο για την αναγνώριση, κατοχύρωση, επέκταση και διασφάλισή τους.

Είναι αναντίρρητα αποδεκτό ότι κυρίως οι άνθρωποι που υφίστανται, σε ατομικό και κοινωνικό επίπεδο, σημαντικούς περιορισμούς καθώς και καταπάτηση των ανθρωπίνων δικαιωμάτων τους, είναι αυτοί που ανήκουν στις ευάλωτες κοινωνικές ομάδες.

Ως ευάλωτες κοινωνικές ομάδες ορίζονται οι πληθυσμιακές ομάδες, οι οποίες διαθέτουν μηδενική ή σημαντικά μικρότερη πρόσβαση, σε σχέση με τις υπόλοιπες σε αγαθά, δημόσια και ιδιωτικά, ενώ παράλληλα, έχουν σημαντικές δυσκολίες ή πλήρη αδυναμία σε πληθώρα επιπέδων και ποικίλους τομείς, οι οποίοι θα τους διασφάλιζαν καλύτερη ποιότητα ζωής. Τέτοια επίπεδα και τομείς συνιστούν η απόκτηση εργασίας, η πρόσβαση σε ιατρική περίθαλψη, η εξασφάλιση στέγης, η εξασφάλιση ικανοποιητικού εισοδήματος κ.ά. Στις ευάλωτες κοινωνικές ομάδες περιλαμβάνονται, μεταξύ άλλων, οι άστεγοι/ες, οι μετανάστες/στριες, οι πρόσφυγες, τα άτομα με ειδικές ανάγκες, οι Ρομά κ.ά. (Μπαλούρδος κ.ά, 2014).

Σκοπός του προγράμματος αποτελεί να γνωρίσουν οι μαθητές/τριες το εννοιολογικό περιεχόμενο του όρου *ευάλωτες κοινωνικές ομάδες*, να διακρίνουν τις διάφορες κατηγορίες των ευάλωτων κοινωνικών ομάδων, καθώς και τα προβλήματα και τις δυσκολίες που αυτές αντιμετωπίζουν.

Επίσης, το πρόγραμμα αποβλέπει στην καλλιέργεια του αλληλοσεβασμού σε ζητήματα διαφορετικότητας και ευρύτερα στην αναγνώριση της ανάγκης για την ομαλή και άμεση συμπερίληψη των συγκεκριμένων ανθρώπων στο κοινωνικό σύνολο. Ειδικότερα, όσον αφορά στα παιδιά που ανήκουν σε ευάλωτες κοινωνικές ομάδες, βασική επιδίωξη αποτελεί η συμπερίληψή τους στην εκπαιδευτική και μαθησιακή διαδικασία.

Επιπροσθέτως, το παρόν πρόγραμμα αποσκοπεί στην όξυνση της κριτικής σκέψης του/της μαθητή/τριας ως προς την ύπαρξη ευάλωτων κοινωνικών ομάδων, καθώς και στην ενεργοποίηση και ευαισθητοποίησή τους στην κατεύθυνση της υπεράσπισης και ενίσχυσης των ευάλωτων κοινωνικών ομάδων.

Ο συνολικός τρόπος δόμησης του προγράμματος παρέχει στους/στις μαθητές/τριες τη δυνατότητα να μελετήσουν και να εστιάσουν, μέσω ποικίλων διδακτικών - μαθησιακών δραστηριοτήτων, στις κυριότερες μορφές ευάλωτων κοινωνικών ομάδων και να ενημερωθούν για τα προβλήματα και τις δυσκολίες που αντιμετωπίζουν οι άνθρωποι, οι οποίοι ανήκουν σε αυτές.

Η υλοποίηση του προγράμματος και κάθε εργαστηρίου μεμονωμένα πραγματοποιείται μέσω της υιοθέτησης της συνεργατικής καθοδηγούμενης ανακάλυψης, στο πλαίσιο της οποίας οι μαθητές/τριες εργαζόμενοι/ες σε μικρές ομάδες διερευνούν το διδακτικό υλικό και προβαίνουν στην οικοδόμηση της νέας γνώσης (Ματσαγγούρας, 2008).